RAPORT AL COMISIEI CĂTRE PARLAMENTUL EUROPEAN ȘI CONSILIU privind funcționarea sistemului de supraveghere informatizată a circulației produselor supuse accizelor aflate în regim de suspendare a accizelor și privind aplicarea regulilor de cooperare administrativă în domeniul accizelor, conform articolului 8 alineatul (3) din Decizia nr. 1152/2003/CE, articolului 45 alineatul (1) din Directiva 2008/118/CE, articolului 35 alineatul (1) din Regulamentul (CE) nr. 2073/2004 al Consiliului și Regulamentului (UE) nr. 389/2012 al Consiliului /* COM/2013/0850 final */





RAPORT AL COMISIEI CĂTRE PARLAMENTUL EUROPEAN ȘI CONSILIU privind funcționarea sistemului de supraveghere informatizată a circulației produselor supuse accizelor aflate în regim de suspendare a accizelor și privind aplicarea regulilor de cooperare administrativă în domeniul accizelor, conform articolului 8 alineatul (3) din Decizia nr. 1152/2003/CE, articolului 45 alineatul (1) din Directiva 2008/118/CE, articolului 35 alineatul (1) din Regulamentul (CE) nr. 2073/2004 al Consiliului și Regulamentului (UE) nr. 389/2012 al Consiliului CUPRINS RAPORT AL COMISIEI CĂTRE PARLAMENTUL EUROPEAN ȘI CĂTRE CONSILIU 2 1........... Introducere................................................................................................................... 4 2........... Sinteză.......................................................................................................................... 4 3........... Informatizarea circulației și controlului produselor supuse accizelor........................ 5 4........... Exemplarul tipărit al documentului administrativ electronic sau al oricărui alt document comercial și procedurile în caz de indisponibilitate a sistemului [articolul 45 alineatul (1) din Directiva 2008/118/CE a Consiliului].................................................................................................................... 8 5........... Rezultatele consultărilor cu privire la modalitățile de cooperare administrativă în domeniul accizelor 9 6........... Concluzie generală și perspective.............................................................................. 10 1. Introducere În Uniunea Europene, accizele cel mai des aplicate sunt cele la băuturile alcoolice, la produsele din tutun prelucrat și la produsele energetice (carburanți și combustibili pentru încălzire, precum benzina și motorina, electricitatea, gazul natural, cărbunii și cocsul). Toate statele membre ale UE accizează cele trei categorii de produse menționate, iar regulile de bază, în special structura taxelor și ratele minime ale accizelor, sunt armonizate la nivelul UE, astfel încât să se prevină denaturarea concurenței în cadrul pieței interne, în care nu mai există controale de natură fiscală la granițele interioare dintre statele membre. Pentru ca sistemul de accize din interiorul pieței interne să poată exista, sunt necesare dispoziții generale, care să se aplice tuturor categoriilor de produse. Aceste dispoziții privesc în special producția, depozitarea și circulația între statele membre a produselor supuse accizelor. De asemenea, este imperativă cooperarea administrativă dintre statele membre în domeniul tuturor acestor tipuri de accize, pentru minimizarea denaturărilor și aplicarea corectă a accizelor în situații transfrontaliere. Legislația în domeniul accizelor specifică produselor, menționată anterior, este integrată, prin urmare, într-un set de norme orizontale, instituite prin diferite acte legislative la nivelul UE, cu privire la toate aspectele citate. Prezentul raport este menit să evalueze funcționarea acestor norme orizontale, conform obligațiilor de raportare instituite prin legislația menționată, referitor la două aspecte principale: funcționarea sistemului de supraveghere informatizată a circulației produselor supuse accizelor aflate în regim de suspendare a accizelor și aplicarea regulilor de cooperare administrativă în domeniul accizelor. Astfel, raportul este prima „cărămidă” la temelia evaluării economice oficiale planificate de Comisie pentru anii următori, care va trece în revistă, de asemenea, o serie de alte norme de drept material stabilite prin Directiva 2008/118/CE a Consiliului privind regimul general al accizelor și revizuirea funcționării sistemului pentru monitorizarea și circulația produselor supuse accizelor (EMCS) al UE, sistemul informatizat de monitorizare a circulației produselor supuse accizelor care sunt în regim suspensiv de accize în interiorul UE. Trebuie remarcat faptul că, din cauza complexității tehnice a chestiunii, este imposibilă explicarea din nou a tuturor conceptelor și termenilor de bază în cadrul prezentului raport. În această privință, se face referire la documentul de lucru al serviciilor Comisiei anexat și la explicațiile furnizate pe site-ul Comisiei dedicat acestui scop[1]. Documentul de lucru al serviciilor Comisiei anexat analizează în detaliu aspectele menționate în prezentul raport. 2. Sinteză Conform obligațiilor legale ale Comisiei în temeiul legislației relevante, prezentul raport cuprinde trei secțiuni dedicate punerii în aplicare a anumitor aspecte orizontale din legislația UE în domeniul accizelor. Fiecare secțiune se bazează pe o analiză cuprinzătoare a părților interesate, precum și pe informațiile furnizate de părțile interesate și pe reflecțiile Comisiei asupra chestiunilor ridicate. Documentul de lucru al serviciilor Comisiei anexat oferă o vedere de ansamblu cuprinzătoare a informațiilor primite în cursul celor trei runde de consultări cu părțile interesate, precum și principalele rezultate și metodologia aplicată. Capitolul 3 se referă la punere în aplicare a Deciziei 1152/2003/CE a Parlamentului European și a Consiliului privind informatizarea circulației și a controlului produselor supuse accizelor. Decizia a stabilit modalitățile de guvernanță și finanțarea centrală a dezvoltării sistemului pentru monitorizarea și circulația produselor supuse accizelor (EMCS). Majoritatea covârșitoare a părților interesate au raportat că modalitățile de guvernanță prevăzute în decizie funcționează bine și au considerat că EMCS reprezintă o îmbunătățire majoră față de vechiul sistem pe hârtie. Cu toate acestea, părțile interesate au făcut numeroase sugestii de îmbunătățire, în special privind legarea EMCS de aplicațiile vamale. Comisia va ține seama de aceste sugestii în activitatea sa de pregătire tehnică și juridică viitoare. Capitolul 4 răspunde cerinței de la articolul 45 alineatul (1) din Directiva 2008/118/CE, conform căreia Comisia trebuie să prezinte un raport cu privire la procedurile alternative aplicabile în cazul în care EMCS este indisponibil și la exemplarul tipărit al documentului administrativ electronic. Părțile interesate au fost, în general, mulțumite de procedurile instituite conform dispozițiilor Directivei 2008/118/CE, dar au solicitat modele standard pentru documentele alternative, pentru ca acestea să fie ușor de recunoscut ca atare de către toate părțile interesate. Comisia va studia posibilitatea includerii acestor sugestii într-o viitoare revizuire a Regulamentului (CE) nr. 684/2009 al Comisiei. Capitolul 5 rezumă consultarea statelor membre cu privire la prima experiență a acestora cu Regulamentul (UE) nr. 389/2012 al Consiliului privind cooperarea administrativă în domeniul accizelor și de abrogare a Regulamentului (CE) nr. 2073/2004. Statele membre consideră că noile măsuri reprezintă o îmbunătățire față de sistemele anterioare, bazate pe formulare electronice, întrucât oferă un control mai bun asupra fluxului de lucru și o arhivă ușor de accesat cu informațiile privind cooperarea administrativă. S-au făcut mai multe sugestii de îmbunătățire a funcționalității EMCS, de care Comisia va ține seama în vederea includerii în evoluția viitoare a EMCS și, dacă este cazul, în actele de punere în aplicare corespunzătoare. 3. Informatizarea circulației și controlului produselor supuse accizelor În 2003, Parlamentul European și Consiliul au adoptat Decizia 1152/2003/CE, în vederea informatizării circulației și a controlului produselor supuse accizelor. Decizia prevede obligația Comisiei de a prezenta un raport Parlamentului și Consiliului cu privire la punerea sa în aplicare. Conform deciziei, EMCS trebuia definit cu precizie și dezvoltat de Comisie și de statele membre în perioada dintre 2004 și 2009. S-a prevăzut lansarea activității principale a EMCS la 1 aprilie 2009 (toți operatorii din toate statele membre ale UE trebuiau să poată emite documentele administrative electronice trimițând confirmări electronice de recepționare, în vreme ce sistemul pe bază de documente pe hârtie continua să funcționeze). Punerea în aplicare pe deplin a EMCS a fost planificată pentru 1 ianuarie 2010 (când toate deplasările de produse în regim suspensiv de accize trebuiau să se desfășoare cu ajutorul EMCS). Pe baza discuțiilor dintre Comisie și statele membre și ținând seama de avizul Comitetului pentru accize, s-a stabilit că planificarea inițială nu mai era realistă. Mai multe state membre au confirmat faptul că au întâmpinat probleme tehnice la implementarea EMCS. Au existat și constrângeri de natură juridică, întrucât discuțiile din Consiliu pe marginea propunerii de directivă care urma să furnizeze temeiul juridic pentru EMCS au durat mai mult decât se aștepta inițial. Prin urmare, Comisia a propus revizuirea planului de implementare a EMCS și a sugerat 2 opțiuni: (1) amânarea implementării și instalării EMCS cu un an (până la 1 aprilie 2010) fără modificarea strategiei stabilite în cadrul specificațiilor privind introducerea și domeniul de aplicare; (2) acordarea permisiunii ca statele membre care urmau să fie pregătite să înceapă implementarea și utilizarea EMCS între ele înainte de aprilie 2010 (de exemplu, la 1 septembrie 2009) să facă acest lucru mai curând decât celelalte. La cea de-a 25-a reuniune a Grupului pentru politica vamală (din 2 iulie 2008), directorii generali responsabili cu accizele au decis, cu o largă majoritatea, în favoarea opțiunii nr. 1. Prima fază operațională a EMCS a fost pusă în aplicare în aprilie 2010, în paralel cu sistemul bazat pe documente pe suport de hârtie utilizat începând din 1993. EMCS a înlocuit complet sistemul bazat pe documente pe suport de hârtie începând de la 1 ianuarie 2011. La 1 ianuarie 2012, a început cea de-a doua fază operațională a EMCS. Aceasta a cuprins înregistrarea acțiunilor de control, raportarea evenimentelor din timpul circulației produselor și schimbul de informații în vederea cooperării administrative între statele membre. Comisia a desfășurat trei anchete pe lângă operatorii economici și administrațiile statelor membre cu privire la diferite aspecte ale EMCS. Prezenta secțiune se referă la rezultatele anchetei desfășurate cu privire la aspecte legate de punerea în aplicare a directivei. Rezultatele celorlalte anchete sunt discutate în capitolele următoare din raport. S-au primit 131 de răspunsuri la anchetă, dintre care 104 răspunsuri de la operatori economici individuali și organizații comerciale europene și 27 de răspunsuri de la 23 de state membre. Majoritatea covârșitoare a părților interesate consideră că, în general, obiectivele deciziei au fost atinse în mod satisfăcător. Respondenții au raportat că modalitățile de guvernanță introduse prin decizie funcționează bine: proiectul EMCS le-a oferit suficiente informații tuturor părților interesate, iar procesul de luare de decizii răspunde în general așteptărilor. Prin urmare, Comisia nu va propune o revizuire a deciziei. În linii generale, operatorii economici sunt satisfăcuți de consultările actuale pe marginea proiectului EMCS, coordonate de Grupul de contact pentru accize (ECG). Cu toate acestea, operatorii economici și-ar dori mai multe reuniuni ale ECG, în care să se discute mai multe aspecte practice. De asemenea, ei ar dori ca Comisia să realizeze anchete mai frecvente printre comercianți cu privire la EMCS. Comisia va analiza cum poate răspunde cel mai bine acestor solicitări. Marea majoritate a părților interesate consideră, de asemenea, că EMCS reprezintă o îmbunătățire majoră în raport cu sistemul bazat pe documente pe hârtie. Acest lucru este evidențiat și de ratele foarte reduse de erori tehnice (acestea au apărut pentru mai puțin de 1% din mișcările de produse) și de timpul foarte redus necesar pentru descărcarea de gestiune a circulației produselor supuse accizelor (în medie, 6,8 zile între validarea documentului administrativ electronic și transmiterea raportului de recepție la destinație). Cu toate acestea, există încă unele aspecte ale EMCS care necesită atenție: legăturile dintre EMCS și aplicațiile vamale nu funcționează corespunzător, necesitând intervenția manuală a operatorilor economici și a administrațiilor din statele membre. Așa se întâmplă în special în cazul legăturii cu exportul atunci când procedura de export începe într-un alt stat membru decât cel în care își are sediul operatorul economic supus accizelor sau când mărfurile părăsesc Uniunea Europeană printr-un alt stat membru; modalitățile de tratare a excepțiilor, în cadrul derulării obișnuite a evenimentelor din cursul circulației produselor, nu sunt bine definite, ceea ce antrenează incertitudine juridică și sarcini suplimentare pentru operatorii economici și pentru statele membre; operatorii economici suportă încă întârzieri din cauza distribuției întârziate a informațiilor privind autorizațiile operatorilor economici din alte state membre; unii destinatari și unele state membre care acționează ca state membre de destinație se confruntă încă cu probleme legate de calitatea datelor primite de la expeditori. Pentru rezolvarea problemelor asociate legăturii cu aplicațiile vamale, se va elabora o versiune viitoare a EMCS, care va îmbunătăți aceste legături. De asemenea, Comisia va face eforturi pentru includerea cerințelor speciale pentru mărfuri accizabile în noile aplicații vamale, care urmează să fie dezvoltate în vederea implementării depline a Codului Vamal al Uniunii. Acest lucru va implica și revizuirea dispozițiilor Directivei 2008/118/CE referitoare la procedurile vamale. Comisia analizează cum se poate îmbunătăți tratarea excepțiilor, în vederea includerii acestei noi funcționalități în versiunea viitoare a EMCS. Aceasta s-ar putea să implice revizuirea Directivei 2008/118/CE, pentru clarificarea și extinderea dispozițiilor existente în acest domeniu. Comisia a adoptat un nou regulament de punere în aplicare [Regulamentul de punere în aplicare (UE) nr. 612/2013 al Comisiei], care prevede transmiterea în timp real a autorizațiilor operatorilor economici între statele membre. Transmiterea în timp real va fi operațională începând de la 1 ianuarie 2015 cel târziu. Comisia conlucrează cu statele membre în vederea îmbunătățirii testelor de conformitate a aplicațiilor EMCS, pentru reducerea probabilității apariției de probleme din cauza datelor incorecte. În sfârșit, părților interesate li s-a solicitat să propună mijloace de măsurare a performanțelor EMCS pentru viitor. A existat un nivel înalt de convergență a opiniilor părților interesate în privința măsurătorilor viitoare: timpul necesar pentru închiderea mișcărilor; timpul necesar pentru a răspunde la cererile de cooperare administrativă; procentul de mișcări cu erori; procentul de mișcări de export care au necesitat închidere manuală; reducerea cuantificabilă a sarcinii administrative/îmbunătățirea colectării veniturilor. În principiu, măsurile descrise la punctele 1-3 pot fi obținute automat. Punctele 4 și 5 necesită o analiză suplimentară, pentru a se stabili cel mai bun mijloc de a colecta aceste informații. Comisia pregătește un regulament de punere în aplicare privind statisticile pe baza articolului 34 din Regulamentul (UE) nr. 389/2012 al Consiliului și va ține seama de aceste recomandări la elaborarea regulamentului de punere în aplicare și la revizuirea funcționării componentei EMCS CS/MISE[2]. 4. Exemplarul tipărit al documentului administrativ electronic sau al oricărui alt document comercial și procedurile în caz de indisponibilitate a sistemului [articolul 45 alineatul (1) din Directiva 2008/118/CE a Consiliului] Acest capitol din raport a fost pregătit pe baza articolului 45 alineatul (1) din Directiva 2008/118/CE a Consiliului, care prevede prezentarea de către Comisie a unui raport către Parlamentul European și Consiliu cu privire la procedurile aplicabile în cazul în care EMCS este indisponibil, la care se face referire în articolele 26 și 27 din directivă, și la exemplarul tipărit al documentului administrativ însoțitor menționat la articolul 21 alineatul (6) din directivă. Pentru elaborarea raportului, Comisia a desfășurat o anchetă adresată statelor membre și reprezentanților comercianților, pentru a evalua eficacitatea și utilitatea procedurilor respective. Au fost incluse și câteva întrebări legate de EMCS în general, pentru a ghida analizele viitoare. Chestionarul a primit în total 104 răspunsuri și au putut fi identificate două eșantioane distincte: grupul statelor membre și grupul comercianților. Răspunsurile la chestionar au permis obținerea unor informații prețioase privind procedura actuală în caz de indisponibilitate a sistemului și posibilele probleme legate de versiunea tipărită a documentului însoțitor. Marea majoritate a statelor membre și a comercianților a fost satisfăcută de procedura actuală în caz de indisponibilitate a sistemului. Cu toate acestea, majoritatea din ambele grupuri a exprimat nevoia unui document alternativ standardizat pentru toate statele membre, cu o formă fixă. Majoritatea statelor membre au considerat că un model standard care să includă numai datele esențiale ar reduce necesitatea modificării documentelor alternative ori de câte ori apare o nouă versiune a EMCS. Reducerea necesității de a recurge la procedura alternativă prin studierea unor modalități de îmbunătățire a disponibilității accesului la EMCS naționale este, de asemenea, o prioritate pentru unii dintre reprezentanții comercianților. În ceea ce privește versiune tipărită a documentului electronic însoțitor (e-DI), 50 % dintre statele membre au estimat că ar fi utilă adăugarea unui cod de bare care să conțină codul de referință administrativă al documentului. Aproape 40 % din grupul statelor membre și din cel al comercianților au exprimat necesitatea existenței unui document standardizat. Ar putea fi elaborat un model standardizat, care ar trebui să includă un cod de bare. Acest lucru ar spori recunoașterea documentului tipărit și ar ajuta la rezolvarea problemei lingvistice, prin existența unui formulat-tip tipărit în toate limbile oficiale. Cu toate acestea, respondenții au acordat o mai mare prioritate muncii de dezvoltare a procedurii alternative, marea majoritate a acestora din ambele eșantioane indicând necesitatea existenței unui document alternativ standardizat. Ca răspuns la întrebările generale privind EMCS, marea majoritate a respondenților atât din eșantionul statelor membre, cât și din cel al comercianților, au afirmat că experiența lor operațională cu EMCS este bună sau excelentă. Pentru îmbunătățirea sistemului, respondenții au sugerat acțiuni precum oferirea posibilității de a corecta datele din e-DI după validare și actualizarea mai rapidă a bazei de date SEED (un registru distribuit al comercianților autorizați să deplaseze produse prin EMCS), pentru a permite menținerea sa actualizată. Este, de asemenea, foarte importantă investigarea problemelor cu EMCS în cazul procedurii de export. Se vor analiza în continuare reacțiile obținute în urma chestionarului, pentru desprinderea detaliilor în vederea elaborării următoarelor anchete pe tema metodelor și criteriilor pentru viitoarea evaluare a EMCS și pentru punerea în aplicare a Directivei 2008/118/CE în general. Comisia recomandă: · elaborarea de modele standard de documente alternative pentru toate statele membre, cu o formă fixă; · analizarea posibilității îmbunătățirii disponibilității sistemelor EMCS naționale, pentru a se evita recurgerea la procedura alternativă; · ar putea fi propus un model standardizat pentru versiunea tipărită a e-DI, ceea ce ar ajuta la reducerea problemelor de natură lingvistică. Modelul ar putea să se bazeze pe documentele comerciale standard, precum scrisoare de trăsură CMR pentru transportul rutier. Acesta ar trebui introdus pe bază voluntară, printr-un proiect-pilot. · Numărul CRA[3], de identificare unică a fiecărei mișcări, ar trebui reprodus sub forma unui cod de bare pe documentul tipărit, pentru a ajuta controalele rutiere și comercianții în identificarea transporturilor. Dacă este cazul, Comisia va include recomandările de mai sus în următoarea modificare a Regulamentului (CE) nr. 684/2009 al Comisiei, care precizează conținutul mesajelor electronice din cadrul EMCS și structura documentelor alternative. 5. Rezultatele consultărilor cu privire la modalitățile de cooperare administrativă în domeniul accizelor Regulamentul (UE) nr. 389/2012 al Consiliului a intrat în vigoare în iulie 2012, înlocuind Regulamentul (CE) nr. 2073/2004 al Consiliului. Noul regulament clarifică și armonizează procedurile pentru înregistrarea operatorilor economici, schimbul de informații, elaborarea statisticilor operaționale și îndatoririle Comisiei și ale statelor membre privind întreținerea și dezvoltarea EMCS. Primul raport privind funcționarea regulamentului trebuie prezentat în 2017, dar s-a considerat utilă înregistrarea primelor reacții ale statelor membre după utilizarea regulamentului, în special în contextul EMCS, întrucât regulamentul face obligatorie utilizarea EMCS în toate situațiile normale. Până acum, noul regulament nu a dus la schimbări majore ale modului în care statele membre colaborează între ele, în pofida creșterii responsabilităților asociate rolului biroului central de legătură pentru accize. Înlocuirea formularelor electronice în faza 3 a EMCS (începând din ianuarie 2012) a fost un mare succes și a fost considerată o îmbunătățire de marea majoritate a statelor membre. Cu toate acestea, conținutul și fluxul de lucru actuale ar trebui revizuite, pentru a se decide dacă sunt posibile și alte îmbunătățiri pentru a răspunde nevoilor exprimate de mediul de afaceri. Statele membre ar dori să se elaboreze un mesaj de feedback în EMCS, precum și să se includă, în regulamentul de punere în aplicare corespunzător, o dispoziție care să le permită statelor membre solicitante să informeze statele membre de la care solicită informațiile cu privire la acțiunile ulterioare întreprinse în baza informațiilor primite. Unele state membre au criticat procedurile alternative actuale în caz de indisponibilitate a sistemului EMCS. Fluxul de documente nu implică în mod necesar statele membre, ceea ce se consideră că ar oferi posibilități de fraudă. Aceste state membre ar dori ca fluxul de documente să treacă pe la statele membre implicate, corespunzător fluxului e-DI. Unele state membre ar dori să existe un nou tip de mesaj, care să permită transferul de informații atunci când operatorul economic supus unei verificări nu poate furniza documentația pentru produsele supuse accizelor prezente. Unele state membre raportează că, pentru o parte dintre cererile de cooperare administrativă, nu se primesc răspunsuri în termenul-limită de o lună sau de trei luni sau nu se primesc răspunsuri deloc. Un factor determinant ar putea fi faptul că EMCS nu oferă posibilitatea, permisă de Regulamentul (UE) nr. 389/2012, de a refuza o cerere de cooperare administrativă sau de a oferi o justificare pentru un astfel de refuz, deși este posibilă refuzarea unei cereri de prezentare a istoricului unei deplasări prin EMCS. Unele state membre au sugerat, de asemenea, că sistemul ar putea fi îmbunătățit pentru a oferi posibilitatea oferirii de răspunsuri parțiale la cereri. Percepția privind SEED este că funcționează corespunzător și că, în general, este fiabilă și actualizată. Sunt de așteptat îmbunătățiri în continuare prin intrarea în vigoare a cerințelor privind nivelul serviciilor în temeiul Regulamentului de punere în aplicare (UE) nr. 612/2013 al Comisiei. În viitor, EMCS ar trebui să includă o mai bună gestionare a analizei riscurilor. Aceste considerații vor fi luate în calcul de Comisie în cadrul viitoarelor sale lucrări tehnice și juridice. 6. Concluzie generală și perspective Anchetele desfășurate de Comisie cu privire la funcționarea principalelor norme orizontale referitoare la funcționarea procedurilor de supraveghere informatizată a circulației produselor supuse accizelor aflate în regim de suspendare a accizelor și la aplicarea regulilor de cooperare administrativă în domeniul accizelor demonstrează cu claritate că normele actuale funcționează în mod satisfăcător. Cu toate acestea, au fost primite numeroase sugestii utile de îmbunătățire, în special privind legarea EMCS de aplicațiile vamale și o mai bună standardizare a documentelor alternative, precum și sugestii practice privind funcționalitatea EMCS. Comisia intenționează să țină seama de aceste sugestii, împreună cu statele membre, incluzându-le, dacă este cazul, în acte de punere în aplicare. Pe această bază, se va realiza o evaluare mai cuprinzătoare a sistemului de accize al UE, în special a EMCS și a punerii în aplicare a Directivei 2008/118/CE în ansamblu, în vederea unei posibile inițiative de reformă legislativă începând din 2015. [1] http://ec.europa.eu/taxation_customs/taxation/excise_duties/circulation_control/index_en.htm [2] Componenta EMCS este responsabilă de extragerea datelor operaționale și de generarea rapoartelor statistice și, prin urmare, va furniza majoritatea informațiilor necesare pentru raportul privind performanța. [3] Cod de referință administrativă; a se vedea și: http://ec.europa.eu/taxation_customs/common/faq/faq_2898_en.htm pentru detalii și explicații suplimentare